Brian Mikkelsen (KF), 1999-11-19:
Da vi tilbage i 1995 indgik en aftale med regeringen om en ny konstruktion af postvæsenet, var vores egentlige mål, at P & T skulle omdannes til et aktieselskab.
Det lykkedes jo ikke for os borgerlige partier dengang, men der skal ikke herske nogen tvivl om, at det fortsat overordnet set er Det Konservative Folkepartis mål at få Post Danmark privatiseret.
Med 1995-aftalen kom vi et skridt videre med moderniseringen af den offentlige forvaltning med konstruktionen af Post Danmark.
Men vi mener, at Post Danmark i de forløbne 3 år med al ønskelig tydelighed har vist, at de sagtens kan klare sig uden massiv økonomisk støtte, og uden at kvaliteten af deres ydelser bliver forringet væsentligt. Derfor mener vi altså, at tiden er inde til, at man slipper de sidste tøjler og lader postvæsenet konkurrere på lige vilkår med andre danske virksomheder.
Hvis vi skal have noget mere kvalitet, hvis vi skal have noget mere mangfoldighed for kunderne i alle dele af Danmark, og hvis vi skal have prisen ned, så skal der jo også være en konkurrencesituation til Post Danmark.
Nu taler jeg ikke om en prioritering af Post Danmark, der må vi jo vente, indtil der kommer initiativ fra regeringen.
Nu taler jeg om en reel konkurrencesituation på postområdet, som ikke eksisterer i dag.
Vi så, hvad det betød med teleliberaliseringen, at Tele Danmark blev splittet op, og der kom en konkurrence: billigere ydelser, mere kvalitet og en helt anden mangfoldighed af services.
Det har vi ikke på postområdet i dag, og de egentlige tabere er jo altså borgerne i det danske samfund, som ikke får kvalitet nok, og som ikke får tilstrækelig billige produkter.
Vi mener for det første, at alle Post Danmarks aktiviteter bør underlægges konkurrencelovens regler på lige fod med andre danske virksomheder.
Det bør vel være normalt,
at en så stor virksomhed bliver underlagt de samme betingelser som alle andre virksomheder gør i det danske samfund.
Post Danmark siger jo selv, at de i dag udfører 52 pct. af deres virksomhed i fuld konkurrence med private virksomheder, og denne andel er stigende i fuld overensstemmelse med EU's mål om, at der skal være en fuld liberalisering på postmarkedet.
Vi har jo en konkurrencelov til gavn for forbrugerne, og i dag er situationen, at vi af eneretten er tvunget til at benytte Post Danmark, og så kan vi altså ikke se, der er nogen rimelighed i, at Post Danmark skal fredes i forhold til konkurrenceloven.
Det håber jeg vi kan få diskuteret i forbindelse med den her omgang.
Det næste problem i lovforslaget set med vores øjne
er eneretten.
Det er på tide, at vi ser nærmere på eneretten og det gerne med lidt kritiske øjne, for som det er i øjeblikket, har Post Danmark eneret på befordring af breve
under 250 g.
Det mener vi bør ændres.
Vi ser gerne eneretten indskrænket til at dække det, vi kalder individualiserede breve, og vi finder ikke, at direct mails og andre reklamebreve bør være omsluttet af Post Danmarks eneret og befordringspligt.
Sidst, men ikke mindst - og det er meget væsentligt, og det er noget, vi hurtigt kunne ændre i forbindelse med den her lov - så er der problemer med modtagerdatabasen.
Modtagerdatabasen er jo et ganske unikt produkt, som talrige danske virksomheder vil give deres højre arm for at få fingre i.
Basen er et fint stykke værktøj til at stile reklamer og produkter og andet direkte til forbrugerne, og hvis man vil have, at der er konkurrence på det område, hvis man vil have, at kunderne skal have gavn af en bedre postbefordring og en bedre kvalitet og bedre priser, så skal det være ligesom i Sverige, hvor man deles om databasen, hvor de private virksomheder kan deles med det svenske postvæsen om det. Loven lægger op til, at Post Danmark, af praktiske hensyn vel at mærke, skal kunne benytte denne base til andre forsendelser end dem, der omfattes af den landsdækkende befordringspligt.
De kunne også rationalisere arbejdsgangen og forbedre kvaliteten på alle mulige områder, hvis de fik adgang til den her base, og der bør man vel stille folk lige i vores demokratiske samfund.
Derfor synes vi altså, der er flere forskellige elementer, som trækker i den forkerte retning.
Man kan godt mene, det bare er en revision og en ajourføring, men flere af tiltagene går altså hen imod en fortsat beskyttelse af Post Danmark imod den frie konkurrence, og det er jo ikke de intentioner, vi normalt har her i det danske Folketing.
Så vi kan kun sige fra konservativ side, at det her altså går for langsomt, og det her forslag trækker ikke helt i den rigtige retning.
Men vi glæder os til at drøfte det under udvalgsbehandlingen og under de videre drøftelser med ministeren, så vi forhåbentlig får et bedre forslag til gavn for forbrugerne og til gavn for den frie konkurrence.